**Årsplan for ILOS 2019-2021**

# Innledning

Årsplanen gir en samlet og overordnet katalog for hva instituttet akter å sette i verk i 2019. Den inneholder instituttets planlagte nye aktiviteter. Størstedelen av instituttets kjerneaktiviteter videreføres som før. De er satt i verk av tidligere tiltak og får ikke særskilt omtale her.

ILOS’ årsplan følger prioriteringer og tiltak som er vedtatt i [UiOs årsplan](https://www.uio.no/for-ansatte/arbeidsstotte/virksomhetsstyring/arsplan/18-06-arsplan-web.pdf) og [HFs årsplan](https://www.hf.uio.no/om/organisasjon/styret/moter/2018/vedlegg/181026-v4-hf-aarsplan-2019-2021.pdf). Der nivåene over instituttet har lagt ansvaret for gjennomføring av spesifikke tiltak til instituttene, er slike tiltak ikke ført opp særskilt i ILOS’ årsplan. Slike tiltak fremgår alene av UiOs og HFs planer. Instituttet følger direkte opp. For eksempel vil instituttet i 2019 implementere den varslede ARK-undersøkelsen. Tilsvarende vil ILOS komme inn i flere av de virksomhetsovergripende tiltakene som UiO og HF arbeider med, f.eks. administrativ digitalisering og forenkling, masterplan for IT, integrering i byen og samfunnet, og personvern og datahåndtering.

I andre tilfeller utgjør instituttets aktiviteter våre egne konkretisering av bestillinger på universitets- og fakultetsnivå. Slike konkretiserte aktiviteter føres opp i instituttets årsplan.

Instituttet vil ha et beredskap for å kunne gå aktivt inn i UiOs handlingsplan for humaniora som er under utarbeidelse. Handlingsplanen vil i høy grad følge opp anbefalingene i regjeringens humanioramelding. Andre føringer for instituttets aktiviteter ligger i regjeringens langtidsplan for forskning og høyere utdanning 2019­-2028.

Som i tidligere år prioriterer instituttet også i 2019 aktiviteter som bidrar til at flere studenter gjennomfører studiene, særlig på bachelor. En annen gjennomgående prioritering er internasjonalisering. ILOS er i utgangspunktet et meget internasjonalt institutt; en rekke aktiviteter i 2019 skal bidra til at vi blir enda mer internasjonale. En tredje prioritering som kommer inn med ny styrke i 2019, er forholdet til samfunnet omkring oss. Prioriteringen får sitt uttrykk i aktiviteter under «Ta kunnskap i bruk» men økt samfunnskontakt gjennomsyrer også flere aktiviteter som er plassert i kapitlene om utdanning og forskning.

Mange av årsplanens tiltak går på tvers av kjerneaktivitetene våre. For eksempel vil instituttseminaret i januar legge grunnen for at studiene blir enda mer internasjonaliserte. Et annet eksempel er at intensiveringen av arbeidet med sikre robuste studieløp vil gagne både instituttets utdanninger og bidra til å skaffe ansatte med forskningsplikt nødvendig tid til å utarbeide og gjennomføre gode eksternt finansierte prosjekter. Det er også et viktig poeng at det digitale feltet ikke er tatt ut som særlig tiltak men ses som integrert i hele instituttets virksomhet.

I 2019 trer HFs Faglige prioriteringer III i kraft og det er en viktig oppgave for instituttet å støtte opp omkring den satsningen som instituttet er vertskap for*: Literature, Cognition and Emotion*. Denne støtten vil gis i nært samarbeid med fakultetet.

Samfunnet etterspør særlig flere språklærere, og regjeringen forventer at vi blir bedre til å rekruttere særlig til språk som fransk og tysk. ILOS er en sentral institusjon for utdanning av språklærer, særlig til videregående skole, og en av de store bidragsyterne til UiOs lektorprogram. Vi vil gjøre vårt for at UiO når sitt strategiske mål om å tilby Norges beste lektorutdanning.

# Fremragende utdanning og læringsmiljø

Det overordnede målet med instituttets tiltak i dette kapittelet er å øke gjennomføringen på studiene, særlig på bachelornivået. Økt helhet og sammenheng i studiet skal sikre at færre faller fra, og at flere ikke bare kvalifiserer seg til, men også blir svært godt rustet til å gjennomføre et masterstudium.

Instituttet vil i denne sammenheng også videreutvikle måten studiene evalueres på for å sikre at våre ansatte kontinuerlig utvikler seg faglig og stadig forbedrer undervisningen.

Instituttet skal fortsatt ligge helt i tet i internasjonaliseringsarbeidet, blant annet ved at vi enda bedre utnytter EUs program Erasmus+. Det er en nær sammenheng mellom internasjonalisering og gjennomføring på språkfagene: Studenter med utenlandsopphold som del av graden når et høyere språklig nivå, og det øker sannsynligheten for at de fullfører graden.

Instituttet ønsker videre å bidra med innspill til den kommende stortingsmeldingen om internasjonalisering i høyere utdanning som vil bli utarbeidet i 2019.

ILOS har valgt å plassere aktiviteter innen ph.d.-utdanningen under «Fremragende utdanning og læringsmiljø» fordi internasjonalisering og læringsmiljø er prioritert også i forskerutdanningen.

Flere av tiltakene vil kunne utvikles ytterligere forutsatt realiseringen av et EU-finansiert prosjekt koordinert av Polens ministerium for vitenskap og høyere utdanning, der IKOS, ILN og ILOS er partnere fra HF.

***UiO-tiltak 1***

### ILOS’ aktivitet 1.1: Integrering og oppfølging av førsteårsstudenter

HFs årsplan 2019–21 legger vekt på studiekvalitet i førsteåret (inkludering i faglige og sosiale fellesskap, hyppigere tilbakemeldinger, styrket helhet og riktig progresjon i studieløpet).

Instituttets egen statistikk og kvalitative undersøkelser viser at emner som studenter tar samtidig i et studieløp, ofte har svært ulik gjennomføring. Dette tyder på at emnene ikke er bra nok koordinert, slik at risikoen for frafall øker. Vi vil derfor kontinuerlig arbeide for samordne parallelle emner bedre, og med dette sikre en så jevn gjennomføringsgrad som mulig.

Instituttet vil forsere arbeidet med å bygge kompetanse i og ta i bruk digitale hjelpemidler i undervisningen, slik at den blir bedre tilpasset dagens studenter. Mange studenter er lite på campus, og målinger viser at de generelt bruker for lite tid på studiene. Undervisningen må derfor i langt større grad inneholde opplegg som både stimulerer til og forutsetter at studentene er mer aktive før, mellom og etterforelesninger og seminarer.

#### Forventede resultater 2019

* Instituttet har laget en plan for å styrke helheten i studiene, slik at førsteårsstudentene tydelig ser retningen og målet i studieløpet. Læringsutbyttebeskrivelsen er et viktig utgangspunkt for å beskrive og arbeide faglig med helhetlig sammenheng,
* Instituttet har i alle nye emnebeskrivelser innarbeidet tydelig sammenheng med andre emner i studieløpet.
* Instituttet har sett nærmere på forbindelsen mellom obligatorisk fremmøte og gjennomføring og har formulert og vurdert tiltak som kan konkurrere med obligatorisk fremmøte som studentaktiverende virkemiddel.
* Instituttet har vurdert å ta i bruk en ordning med emneansvarlige studenter.
* Instituttets miljø bak søknaden om studentaktiv læring (DIKU) er kommet langt med sitt prosjekt. Instituttet har utnyttet kommende utlysninger på feltet til å videreutvikle studentaktiv læring og digitalisering.
* Instituttet har vurdert muligheten for å innføre ForVei, blant annet med utgangpunkt i ILNs erfaringer høsten 2018.
* Instituttet har forberedt en organisering av språktandemer rettet mot innreisende studenter og morsmålsbrukere.

#### Forventede resultater 2020

* Instituttet har oppnådd enda mer helhetlig sammenheng i studiene, slik at førsteårsstudentene tydelig ser veien videre i studieløpet.
* Instituttet har vurdert og utviklet tiltak som bedre kan involvere studentene i evalueringsarbeidet på emnene.

#### Forventede resultater 2021

* Kvalitetssikringssystemets evalueringer på emne- og kanskje også semesternivå er mindre toppstyrt, mer selvgående og har fått mer umiddelbar betydning for faglig utvikling av undervisningen. Emneansvarlig, fagmiljø og studenter har eierskap til dette.
* Instituttet har økt andelen studenter som fortsetter etter første studieår.
* Instituttet har økt andelen studenter som tar hele bachelorgrader.

## UiO-tiltak 2

ILOS er UiOs største institutt (målt i emner) og HFs største institutt (målt i antall studenter). Dette mangfoldet, faglig og menneskelig, er en stor styrke. Samtidig er antall emner en utfordring med tanke på riktig ressursbruk på lærersiden og det sosiale fellesskap på studentsiden. Det er viktig å finne en god balanse mellom ressursbruk i fagmiljøene, studentmassen og antall valgmuligheter/emner i studiene.

### ILOS’ aktivitet 2.1: Læringsmiljø og relevans

Læringsmiljø er ikke bare det som skjer på campus, det omfatter også tiden studenten tilbringer utenfor campus. Studentens tid til forberedelse er en del av aktivitet 1.1; aktivitet 2.1 retter under ”Læringsmiljø” oppmerksomheten mot utenlandsopphold som en viktig forutsetning for å bli god i fremmedspråket, og for å gi studenten selvtillit og lyst til å gjennomføre den påbegynte graden. Å øke studienes relevans betyr å arbeide mer for a skape sammenheng med yrkeslivet, men ikke minst å gjøre studentene og lærerne bevisst hvilke potensialer og jobbmuligheter som ligger i våre utdannelser. Hvordan vi presenterer studiene våre, vil være ett av flere virkemidler. For mange av våre studenter vil det kommende yrket være å finne i skolen, noe som gjør det viktig at vi følger med på og vurderer tilpasninger til utviklingen i skolefagene. Å styrke relevansen handler videre om å integrere studentene i større grad i ILOS’ forskning og akademiske fellesskap.

#### Forventede resultater 2019

* Instituttet har innført obligatoriske utenlandsopphold i alle slaviske bachelorutdanninger.
* Instituttet har kartlagt muligheten for å få flere avtaler om utenlandsopphold for studenter på engelsk bachelor.
* Første kull studenter på bachelor i spansk har gjennomført utenlandsopphold i Granada.
* Første kull studenter på bachelor i fransk har gjennomført utenlandsopphold i Frankrike.
* Instituttet har innført en *aktiv avmelding*-løsning for utenlandsopphold for italiensk og tysk bachelor.
* Flere Erasmus+-avtaler om utveksling mellom undervisere er inngått, med mulighet også for at innreisende partnere underviser her.
* Instituttet har vurdert hvordan utenlandsopphold kan forenes med UiOs og HFs ønske om at flere studenter tar praksisemner.
* Instituttet har vurdert hvordan vi kan styrke undervisningen ved å tilrettelegge for mer samundervisning.
* Instituttet har diskutert tilpasning av studier til lektorprogrammet – hva slags kunnskap har de bruk for i skolen? Hvor mye skal hensynet til lektorprogrammet prege emnebeskrivelsene? Instituttet vil vurdere sammenhengen mellom Utdanningsdirektoratets ”[Fagfornyelse](https://www.udir.no/laring-og-trivsel/lareplanverket/fagfornyelsen/)” (nye læreplaner for grunnskole og vgs., virksomme fra H20)
* Instituttet har oppdatert nettsidene for studiene, særlig for programmer for studieretninger på bachelor-nivået.
* Instituttet har gjennomført fagdag for fransk (våren) og for spansk og tysk (høsten) i samarbeid med Oslo kommunes utdanningsetat.

#### Forventede resultater 2021

* Flere studenter gjennomfører
* Flere studenter er på utenlandsopphold som en del av bachelorstudiet
* Flere studenter tar praksis som en del av graden.

### ILOS aktivitet 2.2. Ph.d.-programmet og karriereplanlegging

Instituttet har en stor del av ansvaret for det faglige tilbudet i forskerutdanningen ved fakultetet, også ut over instituttets egne ph.d.-kandidater. Instituttet har samtidig rekruttert flere internasjonale ph.d.-kandidater. De aller fleste ph.d.-kandidatene ved ILOS fullfører på normert tid og oppholder seg som en del av utdanningen ved et utenlandsk universitet. Utfordringene knytter seg dermed særlig til å ruste instituttets ph.d.-kandidater til tiden etter gjennomført doktorgradsutdanning, uansett om de vil søke seg til en karriere i eller utenfor akademia. I tillegg til de generiske ferdighetene ph.d.-kandidatene opparbeider seg gjennom arbeidet med avhandlingen, skal de trenes i å bli mer bevisst på verdien av språkkompetanse og internasjonal erfaring. Engelsk er i dag arbeidsspråket ved mange av ph.d.-kandidatenes potensielle arbeidsplasser, nasjonalt og internasjonalt. Gjennomføringsstipendiatene ved instituttet skal få større handlingsrom når det gjelder å utvikle egne seminarer og undervisningsopplegg for eksempel i oppgaveskriving for ulike studentgrupper. De skal få styrket sin pedagogiske kompetanse på en måte som også gagner studentene gjennom ekstra undervisningstilbud og økt kontakt med aktive forskere.

#### Forventede resultater 2019

* Instituttet har evaluert og fulgt opp [karrieredagen](https://www.hf.uio.no/ilos/english/research/news-and-events/events/phd-courses/2018/phd-career-day---party.html) med Monika Janfelt og ph.d-alumni i desember 2018, med henblikk på videreføring i 2020.
* Instituttet har gjennomført flere seminarer innen generiske ferdigheter, spesielt rettet mot formell og akademisk engelsk språkbruk: et enkeltstående skrivekurs og en seminarrekke.
* Instituttet har avholdt et publiseringsseminar som også inneholder praktisk opplæring i det å gi en kortfattet oppsummering av en problemstilling (*abstract*-skriving).
* Instituttet har styrket gjennomføringsstipendiatenes pedagogiske kompetanse gjennom å gi økt mulighet for at de selv utvikler og tilbyr seminarer skreddersydd for ulike studentgrupper

# Grensesprengende forskning

***UiO-tiltak 3***

ILOS har landets sterkeste forskningsmiljøer innen våre fag. Vi trenger imidlertid å gjøre instituttets forskning tydeligere nyttig og viktig for interessenter og brukere utenfor humaniora, og få inn deres perspektiver og kunnskaper i vår forskning. Vi trenger også å få mer erfaring og bedre gjennomslag i prestisjetunge internasjonale satsninger.

ILOS vil at flere av våre forskere deltar i nasjonale tematiske forskningsprogram rettet mot samfunnsutfordringer, i tråd med prioriteringene i regjeringens langtidsplan for forskning og utdanning. Forskningsrådets nye løft for humaniora innen de tematiske programmene gir oss mulighet for å bidra med våre faglige perspektiver på de store samfunnsutfordringene og åpner nye kilder for eksternfinansiering. Samtidig med at vi melder oss tydelig på Forskningsrådets tematiske programmet, kan vi oppbygge kompetanse som kan ta oss videre i internasjonale forskningssatsninger, særlig EUs ulike programmer.

### ILOS aktivitet 3.1: Forskningsrådets tematiske programmer

Instituttet skal øke deltakelsen innen Forskningsrådets tematiske programmer. Det vil blant annet kreve at vi profilerer hva vi er gode på, finner nye måter å få frem ideer, identifiserer aktuelle forskningspartnere og skaper kontaktpunkter for samarbeid.

#### Forventede resultater 2019

* Instituttet har lagt til rette for å skjerme tid for utvalgte søkermiljøer, blant annet ved å intensivere arbeidet med å skape robuste studieløp.
* Instituttet har gjennomført flere idémyldringsmøter.
* Instituttet har gjennomgått personsidene til forskere som er særlig relevante for å bli invitert inn i tematiske programmer, slik at programorienterte emneord er på plass.
* Instituttet har avholdt forskningsmøter med alle instituttets fagmiljøer.
* Flere av instituttets ansatte deltar i programråd og som evaluatorer, nasjonalt og internasjonalt.
* Instituttet har jobbet systematisk med søkegruppe(r) til SFF (utlysning i 2020) (se aktivitet 8.3)
* Instituttet har hatt en betydelig økning i antallet søknader til Forskningsrådets tematiske programmer, og sendt inn søknader til programmer som ikke er søkt tidligere.

#### Forventede resultater 2020

* Instituttet har jobbet frem minst én søknad eller deltakelse i én søknad til EUs tematiske programmer (*Samfunnsutfordringer*)*.*

#### Forventede resultater 2021

* Instituttet har fått en økning i tildelingen fra flere av Forskningsrådets tematiske programmer.

# Ta kunnskap i bruk

## UiO tiltak 5

### ILOS aktivitet 5.1: Samfunnskontakt

Instituttet skal bygge og styrke kontakten mellom fagmiljøene våre og samfunnsaktører som har interesse og nytte av instituttets utdanninger og forskning.

UiOs har gjennomført en omverdensanalyse og HF planlegger en tilsvarende i 2019. En ny formidlingspolitikk er under utforming ved UiO som skal bidra til at vi utvikler en bedre kultur for formidling. ILOS skal ta ut inspirasjon fra slike analyser og politikker slik at vi på best mulig måte kan utveksle kunnskaper om fagene våre med verden omkring oss.

#### Forventede resultater i 2019

* Instituttet har etablert Senter for slaviske og østeuropeiske studier (pilot-prosjekt, evalueres etter 3 år).
* Instituttet har tatt initiativ til et samarbeid om fransk, etter modell fra Partnerskap for tysk. Initiativet følger opp Regjeringens nye *Rammeavtale mellom Norge og Frankrike innenfor utdanning, forskning, innovasjon, næringsliv og kultur*.
* Instituttet har tatt initiativ til kurs om den norske offentligheten for våre internasjonale ansatte.
* Instituttet har undersøkt og eventuelt utprøvd en noe-for-noe ordning med representanter fra relevante bransjer: Inviterte representanter orienterer studentene om arbeidslivet sitt og presenterer en oppgave som trenger løsningsforslag. Studentene kan jobbe med oppgaven som bacheloroppgave. Ordningen prøves ut på studieretninger med bacheloroppgaveemner: allmenn litteraturvitenskap, russisk (litteratur og områdestudier), tysk. Karrieresenteret involveres.
* Instituttet har etablert en blogg for tysk-faget og kartlagt eksisterende blogger/Twitter-kontoer og lignende ved instituttet med henblikk på synliggjøring.
* Instituttet har lagt til rette for et pilotprosjekt der ansatte skriver korte, tilgjengelige sammendrag av de vitenskapelige publikasjonene sine.
* Instituttet har evaluert spanskfagets bruk av (student-)skriving til Wikipedia med henblikk på overføring til andre fag.
* Instituttet har gjennomført en «Dag for spansk» i samarbeid med Spanias ambassade.
* Instituttet har tatt kontakt med minst én frivillig organisasjon med henblikk på samarbeid.
* Instituttet har økt antall skolebesøk til instituttet.

# En helhetlig personalpolitikk

## UiO tiltak 7

### ILOS 7.1: Arbeidsmiljøtiltak og arbeidet mot trakassering

Instituttet skal sette i gang ytterligere tiltak for å tydeliggjøre de faglige utviklingsmulighetene ved å jobbe på instituttet, både for den enkelte og kollektivt. I 2019 trer instituttets nye funksjonsbeskrivelse for fagansvarlige i kraft, og de fagansvarlige vil få en enda viktigere rolle.

#### Forventede resultater 2019

* Instituttet har videreført og evaluert ordningen med midler til fagmiljøene senest oktober 2019.
* Instituttet har utlyst utviklingsmidler til FVA i lektorløpet og evaluert ordningen senest oktober 2019.
* Instituttet har gjennomført et instituttseminar (8. januar 2019) med tema «Det globale ILOS».
* Instituttet har gitt alle fagansvarlige en grundig introduksjon til instituttets beslutningsstruktur.
* Instituttet har tilbudt fagansvarlige kurs i blant annet møteledelse.
* Instituttet har intensivert hyppigheten av medarbeidersamtaler og undersøkt mulighetene for å gi samtalene bedre sammenheng over tid.
* Instituttet har vurdert om det skal sette i gang nytt kurs i muntlig akademisk norsk til internasjonale FVA.
* Instituttet har vurdert/prøvd ut tiltak om å skrive sammen med andre og/eller på tvers av fag.
* Instituttet har gjennomført et utenlandsseminar om forskningsadministrasjon for ansatte i instituttets fellesadministrasjon, og et utenlandsseminar for studieadministrasjonen (8. etasje).
* Instituttet har opprettet en nettside som samler informasjon om adgang til lønnsopprykk.

# Virksomhetsovergripende tiltak

ILOS ønsker å bidra aktivt til UiOs og HFs virksomhetsovergripende tiltak, og har prioritert tre aktiviteter:

### ILOS’ aktivitet 8.1: Digitale ressurser

Instituttet skal gå gjennom hvordan digitaliseringen påvirker hele vårt virke, og hvilke ressurser som er knyttet til den.

#### Forventede resultater 2019

* Instituttet har avsluttet kartlegging av instituttets og fagenes digitale infrastruktur og foreslått tiltak i drift av denne.

## UiO-tiltak: The Guild of European Research-Intensive Universities

### ILOS’ aktivitet 8.2: Internasjonalisering gjennom *The Guild*

Instituttet skal vurdere mulighetene for samarbeid med medlemsinstitusjoner i *The Guild*, blant annet med tanke på partnerskap for EU-søknader og forskerutdanning.

#### Forventede resultater 2019

* Instituttet har kartlagt eksisterende samarbeid med partnere ved *The Guild*-universiteter.
* Instituttet har systematisk oriente**r**t seg i forskning og studier innen våre fag ved *The Guild*-universiteter.

#### Forventede resultater 2021

* Minst en felles EU-søknad er utarbeidet eller planlagt.
* Minst ett samarbeid om forskerutdanning er avtalt.

### ILOS’ aktivitet 8.3: Innsats for Senter for fremragende forskning (SFF) og Senter for fremragende utdanning (SFU)

Instituttet vil støtte utvalgte miljøer som skal utarbeide søknader til neste utlysning av Senter for fremragende forskning (SFF) og kommende utlysninger av Senter for fremragende utdanning (SFU).

#### Forventede resultater 2019

* Instituttet har kritisk vurdert instituttets mest aktuelle miljøer til status som SFF og mulige konkurransedyktige søknadsinitiativer har søkt om støtte fra fakultetet for å utarbeide søknader til neste SFF-utlysning (forventet 2020). Instituttet har utredet muligheten for å arbeide frem en sterk søknad.
* Instituttets har bygget opp en portefølje av sterke utdanningsprosjekter som på sikt skal sette utvalgte miljøer (alene eller i samarbeid med andre) i stand til å nå opp i konkurransen om status som SFU.

#### Forventede resultater 2020

* Instituttet har fått innvilget flere eksternt finansierte utdanningsprosjekter.

#### Forventede resultater 2021

* Instituttet har oppnådd gode resultater i evalueringen av SFF-søknad med deltakelse av instituttets forskere.